钦定古今图书集成/明伦汇编/宫闱典/第059卷 > 宋
## 钦定古今图书集成/明伦汇编/宫闱典/第059卷 > 宋

宋定太子玺绶冠服之制。

按《宋书礼志》：“皇太子金玺龟纽，𫄸朱绶，四采，赤黄缥
绀，给五时朝服。远游冠，亦有三梁进贤冠，佩瑜玉。”

### 武帝永初元年立王太子义符为皇太子

按《宋书高祖本纪》，永初元年八月“癸酉，立王太子为
皇太子。乙亥，诏曰：‘朕承历受终，猥飨天命，荷积善之
祚，藉士民之力，率由令范，先后祗严宣训，七庙肇建，
情敬无违。加以储宫备礼，皇基弥固，国庆家礼，爰集
旬日，岂予一人，独荷兹庆。其见刑罪无轻重，可悉原
赦。限百日，以今为始。先因军事所发奴僮，各还本主’”，
若死亡及勋劳破免，亦依限还直。按《少帝本纪》，“少
帝讳义符，小字车兵，武帝长子也。母曰张夫人，晋义
熙二年，生于京口。武帝晚无男，及帝生，甚悦。年十岁，
拜豫章公世子。帝有旅力，善骑射，解音律。宋台建，拜
宋世子。元熙元年，进为宋太子。武帝受禅，立为皇太
子。永初三年五月癸亥，武帝崩，是日太”子即皇帝位。

### 文帝元嘉六年立子劭为皇太子

按《宋书文帝本纪》，“元嘉六年春三月丁巳，立皇子劭
为皇太子。戊午，大赦天下，赐文武位一等。”按《二凶
传》，“元凶劭，字休远，文帝长子也。帝即位后生劭。时上
犹在谅暗，故秘之。三年闰正月，方云劭生。自前代以
来，未有人君即位后，皇后生太子。唯殷帝乙既践阼，
正妃生纣，至是又有劭焉。体元居正，上甚喜说。年六
岁”，拜为皇太子中庶子，二率入直永福省。更筑宫，制
度严丽。年十二，出居东宫，纳黄门侍郎殷淳女为妃。
十三，加元服。好读史传，尤爱弓马。及长，美须眉，大眼
方口，长七尺四寸。亲览宫事，延接宾客，意之所欲，上
必从之，东宫置兵与羽林等。十七年，劭拜京陵大将
军、彭城王义康、竟陵王诞、尚书桂阳侯义融，并从司
空江夏王义恭自江都来会京口。二十七年，上将北
伐，劭与萧思话固谏，不从。索卤至瓜步，京邑震骇。劭
出镇石头，总统水军，善于抚御。上登石头城，有忧色。
劭曰：“不斩江湛、徐湛之，无以谢天下。”上曰：“北伐自我
意，不关二人也。”上时务在本业，劝课耕桑，使宫内皆
蚕，欲以讽厉天下。有女巫严道育，本吴兴人，自言通
灵，能役使鬼物。夫为劫，坐没入奚官。劭姊东阳公主
应阁婢王鹦鹉白公主云：“道育通灵有异术。”主乃白
上，托云善蚕，求召入，见许。道育既入，自言服食，主及
劭并信惑之。始兴王濬素佞事劭，与劭并多过失，虑
上知，使道育祈请，欲令过不上闻。道育辄云：“自上天
陈请，必不泄露。”劭等敬事，号曰天师。后遂为巫蛊，以
玉人为上形像，埋于含章殿前。初，东阳主有奴陈天
兴，鹦鹉养以为子，而与之淫通。鹦鹉、天兴及宁州所
献黄门庆国，并预巫蛊事，劭以天兴补队主。东阳主
薨，鹦鹉应出嫁，劭虑言语难密，与濬谋之。时吴兴沈
怀远为濬府佐，见待异常，乃嫁鹦鹉与怀远为妾，不
以启。上虑后事泄，因临贺公主微言之。上后知天兴
领队，遣阉人奚承祖诘让。劭曰：“临贺公主南第先有
一下人欲嫁，又闻此下人养他人奴为儿，而汝用为
队主，抽拔何乃速？汝间用主副，并是奴邪？欲嫁置何
处？”劭答曰：“南第昔属天兴，求将驱使臣。”答曰：“伍那可
得？若能击贼者，可入队。”当时盖戏言尔，都不复忆。后
天兴道上通辞，乞位，追存往为者不忍食言。呼视，见
其形容粗健，堪充驱使，脱参使监礼兼队副，比用人
虽取劳，旧亦参用有气干者。谨条牒人。〈阙〉“名上呈，下
人欲嫁者，犹未有处。时鹦鹉已嫁，怀远矣。”劭惧，驰书
告濬，并使报临贺：“主上若问嫁处，当言未有定所。”濬
答书曰：“奉令伏深惶怖，启此事多日，今始来问，是当
有感发之者，未测源由。尔计临贺，故当不应翻覆言
语，自生寒热也。此姥由来挟两端，难可孤保，正尔自
问临贺，冀得审实也。其若见问，当作依违”答之。天兴
先署佞人府位，不审监上当无此簿领尔？急宜挞之。
殿下已见王未？宜依此具令，严自躬上启闻。彼人若
为不已，正可保其馀命，或是大庆之渐。凡劭、濬相与
书疏类如此，所言皆为名号，谓上为彼人，或以为其
人。以太尉江夏王义恭为佞人。东阳主第在西掖门
外，故云“南第。”王即鹦鹉，姓躬上启闻者，令道育上天，
白天神也。鹦鹉既适怀远，虑与天兴私通，事泄，请劭
杀之。劭密使人害天兴庆国，谓宣传往来，唯有二人天兴既死，虑将见及，乃具以其事白上。上惊惋，即遣
收鹦鹉，封籍其家，得劭、濬书数百纸，皆咒诅巫蛊之
言。得所埋上形像于宫内。道育叛亡，讨捕不得。上大
怒，穷治其事，分遣中使入东诸郡搜讨，遂不获。上诘
责劭、濬，劭、濬惶惧无辞，唯陈谢而已。道育变服为尼，
逃匿东宫，濬往京口，又载以自随，或出止民张旿家。
江夏王义恭自盱眙还朝，上以巫虫告之曰：“常见典
籍有此，谓之《书传》。空言不意，遂所亲睹。劭虽所行失
道，未必便亡社稷，南面之日，非复我及汝事。汝儿子
多，将来遇此，不幸尔。”先是，二十八年，彗星起毕、昴，入
太微，扫帝座、端门，灭翼、轸。二十九年，荧惑逆行守氐。
自十一月霖雨连雪，太阳罕曜。三十年正月，大风飞
霰且雷。上忧有窃发，辄加劭兵众，东宫实甲万人，车
驾出行，劭入守，使将白直队自随。其年二月，濬自京
口入朝，当镇江陵，复载道育还东宫，欲将西上。有告
上云：“京口民张旿家有一尼服食，出入征北内，似是
严道育。”上初不信，试使掩录，得其二婢，云道育随征
北还都。上谓劭、濬已当斥遣道育，而犹与往来，惆怅
惋骇，乃使京口以船送道育二婢，须至检核，废劭，赐
濬死。以语濬母潘淑妃，淑妃具以告濬，濬驰报劭，劭
因是异谋。每夜辄飨将士，或亲自行酒，密与腹心队
主陈叔儿、詹叔儿、斋帅张超之、任建之谋之。道育婢
将，至，其月二十一日夜，诈上诏云：“鲁秀谋反，汝可平
明守阙，率众入。”因使超之等集素所畜养兵士二千
馀人，皆使披甲。召内外幢队主副，豫加部勒，云有所
讨，宿召前中庶子、右军长史萧斌，夜呼斌及左卫率
袁淑、中舍人殷仲素、左积弩将军王正见并入宫，告
以大事，自起拜斌等，因流涕，众并惊愕，语在《淑传》。明
旦，未开鼓，劭以朱服，加戎服，上乘画轮车，与萧斌同
载，卫从如常入朝之仪。守门开，从万春门入。旧制，东
宫队不得入城，劭与门卫云：“受敕有所收讨。”令后队
速来。张超之等数十人驰入云龙东中华门。及斋阁，
拔刀径上合殿。上其夜与尚书仆射徐湛之屏人语，
至旦烛犹未灭，直卫兵尚寝，超之手行弑逆，并杀湛
之。劭进至合殿中阁，太祖已崩，出坐东堂，萧斌执刀
侍直，呼中书舍人顾嘏。嘏震惧，不时出。既至，问曰：“欲
共见废，何不蚤启？”未及答，即于前斩之。遣人于崇礼
闼杀吏部尚书江湛。太祖左细杖主卜天与攻劭于
东堂见杀。又使人从东阁入，杀潘淑妃，又杀太祖亲
信左右数十人。急召始兴王濬率众屯中堂，又召太
尉江夏王义恭，尚书令何尚之。劭即伪位，为《书》曰：“徐
湛之、江湛弑逆无状，吾勒兵入殿，已无所及，号惋崩
衄，肝心破裂。今罪人斯得，元凶克殄。可大赦天下，改
元嘉”三十年为太初元年，文武并赐位二等，诸科一
依。丁卯。初，使萧斌作诏，斌辞以不文，乃使侍中王僧
绰为之使，改元为太初。劭素与道育所定。斌曰：“旧逾
年改元。”劭以问僧绰，僧绰曰：“晋惠帝即位，便改号。”劭
喜而从之。百僚至者裁数十人，劭便遽即位。即位毕，
称疾还入永福省，然后迁大行皇帝，升太极前殿。是
日，以萧斌为散骑常侍、尚书仆射，领军将军何尚之
为司空，前右卫率檀和之戍石头；侍中营道侯义綦
为征卤将军、晋陵南下邳二郡太守，镇京城；尚书殷
仲景为侍中、中护军。大行皇帝大敛，劭辞疾不敢出。
先给诸王及诸处兵杖，悉收还武库。杀徐湛之、江湛
亲党新除始兴内史荀赤松、新除尚书左丞臧凝之、
山阴令傅僧祐、吴令江徽、前征北行参军诸葛诩、右
卫司马江文纲，以殷仲素为黄门侍郎，王正见为左
军将军，张超之及诸同逆闻人文子徐兴祖、詹叔儿、
陈叔儿、任建之等并将校以下龙骧将军带郡，各赐
钱二十万。遣人谓鲁秀曰：“徐湛之常欲相危，我已为
卿除之矣。”使秀与屯骑校尉庞秀之对掌军队。以侍
中王僧绰为吏部尚书，司徒左长史何偃为侍中。成
服日，劭登殿临灵，号恸不自持。博访公卿，询求治道。
薄赋轻徭，损诸游费；田苑山泽有可弛者，假与贫民。
三月，遣大使分行四方，分浙以东五郡为会州。省扬
州，立司隶校尉，以殷冲补之；以大将军江夏王义恭
为太保，司徒南谯王义宣为太尉，卫将军、荆州刺史
始兴王濬进号骠骑将军。王僧绰以先预废立见诛，
长沙王瑾、瑾弟楷、临川王煜、桂阳侯觊、新谕侯球并
以宿恨下狱死。礼官希旨谥太祖不敢尽美称，上谥
曰“中宗景皇帝。”以雍州刺史臧质为丹阳尹，进世祖
号征南将军，加散骑常侍。抚军将军南平王铄，中军
将军、会稽太守随王诞，会州刺史江夏王义恭以太
保领大宗师，谘禀之科，依晋扶风王故事。世祖及南
谯王义宣、随王诞诸方镇并举义兵。劭闻义师大起，
悉聚诸王及大臣于城内，移江夏王义恭住尚书下
舍，义恭诸子住侍中下省。自永初元年以前，相国府
入斋，传教、给使，免军户。属南彭城薛县劭下书，以中
流起兵，尝亲率六师，观变江介，悉召下番将吏，加三
吴太守军号，置佐领兵。四月，立妻殷氏为皇后。世祖

悖恩离。故坚冰之遘，每锺浇末。未有以道御世，教化”
明厚，而当枭镜反噬，难发天属者也。先帝圣德在位，
功格区宇，明照万国，道洽无垠。风之所被，荒隅变识；
仁之所动，木石开心。而贼劭乘藉冢嫡，夙蒙宠树，正
位东朝，礼绝君后，凶慢之情，发于龆龀，猜忍之心，成
于几立。贼濬险躁无行，自幼而长，交相倚附，共逞奸
回。先旨以王室不造，家难亟结，故含“蔽容隐，不彰其
衅，训诱启告，冀能革音。何悟狂慝不悛，同恶相济，肇
乱巫蛊，终行弑逆，圣躬离荼毒之痛，社稷有翦坠之
哀，四海崩心，人神泣血，生民以来，未闻斯祸。奉讳惊
号，肝脑涂地，烦冤腷臆，容身无所。大将军、诸王幽闲
穷省，存亡未测。徐仆射、江尚书、袁左率，皆当世标秀，
一时忠贞，或正色立朝，或闻逆弗顺，并横分阶闼，悬
首都市，宗党夷灭，岂伊一姓，祸毒所流，末知其极。昔
周道告难，齐晋勤王；汉历中圯，虚牟立节。异姓末属，
犹或亡躯，况幕府职同昔人，义兼臣子，所以枕戈尝
胆，苟全视息，志枭元凶，少雪仇耻。”今命冠军将军领
咨议中直兵柳元景、宁朔将军领中直兵马文恭等，
统劲卒三万风驰径造石头，分趋白下。辅国将军领
咨议中直兵宗悫等，勒甲楯二万，征卤将军领司马
武昌内史沈庆之等，领壮勇五万，相寻就路。支军别
统，或焚舟破釜，步自姑熟；或迅楫芜湖，入据云阳。凡
此诸帅，皆英果权奇，智略深赡，名震中土，勋畅遐疆。
幕府亲董精悍一十馀万，授律枕戈，骆驿继迈。司徒
叡哲渊谟，赫然震发，征甲八州，电起荆郢。冠军将军
臧质，忠烈协举，雷动汉阴；冠军将军朱修之诚节亮
款，悉力请奋，荆、雝百万，稍次近涂；蜀、汉之卒，续已出
境。又安东将军诞、平西将军遵考、前抚军将军萧思
话、征卤将军鲁爽、前宁朔将军王元谟，并密信俱到，
不契同期，传檄三吴，驰军京邑，远近俱发，扬于万里。
楼舰腾川，则沧江雾咽；锐甲赴野，则林薄摧根。谋臣
智士，雄夫毅卒，畜志须时，怀愤待用。先圣灵泽，结在
民心，逆顺大数，冥发天理，无父之国，天下无之。羽檄
既驰，华夷响会，以此众战，谁能抗御，以此义动，何往
不捷。况“逆丑无亲，人鬼所背，计其同恶，不盈一旅，崇
极群小，是”与比周。哲人君子，必加积忌。倾海注萤，颓
山压卵。商周之势，曾何足云。诸君或奕世贞贤，身〈阙〉
“皇渥，或勋列肺腑，休否攸同，拘逼凶势，俛眉寇手，含
愤茹戚，不可为心。大军近次，威声已接，便宜因变立
功，洗雪滓累。若事有不获，能背逆归顺，亦其次也。如
有守迷遂往，党一凶类，刑兹无赦，戮及五宗。赏罚之
科，信如日月。原火一燎，异物同灰，幸求多福，无贻后
悔。”书到宣告，咸使闻知。劭自谓素习武事，语朝士曰：
“卿等但助我理文书，勿措意戎陈。若有寇难，吾当自
出，唯恐贼卤不敢动尔。”司隶校尉殷冲掌综文符，左
卫将军尹弘配衣军旅，萧斌总众事，中外戒严防守
世祖子于侍中下省，南谯王义宣诸子于太仓空屋。
劭使濬与世祖书曰：“闻弟忽起狂檄，阻兵反噬，缙绅
愤叹，义夫激怒。古来陵上内侮，谁不夷灭！”弟洞览坟
籍，岂不斯具。今主上天纵英圣，灵武宏发，自登宸极，
威泽兼宣，人怀甘死之志，物竞舍生之节。弟蒙眷遇，
著自少长，东宫之懽，其来如昨，而信惑奸邪，忘兹恩
友，此之不义，人鬼同疾。今水步诸军，悉已备办，上亲
御六师，太保又秉钺临统，吾与乌羊，相寻即道。所以
淹霆缓电者，犹冀弟“迷而知返尔，故略示怀，言不尽
意。主上圣恩每厚法师，今在殿内住，想弟欲知消息
故及。”乌羊者，南平王铄。法师，世祖世子小名也。劭欲
杀三镇士庶家口，江夏王义恭、何尚之说之曰：“凡举
大事者，不顾家口，且多是驱逼，今忽诛其馀累，正足
坚彼意尔。”劭谓为然，乃下书一无所问。使褚湛之戍
石头，刘思孝镇东府。濬及萧斌劝劭勒水军自上决
战，若不尔，则保据梁山。江夏王义恭虑义兵仓卒，船
舫陋小，不宜水战，乃进策曰：“贼讳少年，未习军旅，远
来疲弊，宜以逸待之。今远出梁山，则京都空弱，东军
乘虚，容能为患。若分力两赴，则兵散势离，不如养锐
待期，坐而观衅。”劭善其议。萧斌厉色曰：“南中郎二十
年少业，能建如此大事，岂复可量！三方同恶，势据上
流，沈庆之甚练军事，柳元景、宗悫屡尝立功。形势如
此，实非小敌。唯宜及人情，尚可决力一战，端坐台城，
何由得久！主相咸无战意，此自天也。”劭不纳。疑朝廷
旧臣悉不为己用，厚接王罗汉、鲁秀，悉以兵事委之，
多赐珍玩美色，以悦其意。罗汉先为南平王铄右军
参军，劭以其有将用，故以心膂委焉。或劝劭保石头
城者，劭曰：“昔人所以固石头，俟诸侯勤王尔。我若守
此，谁当见救？唯应力战决之，不然不克。”日日自出行
军，慰劳将士，亲督都水，治船舰，焚南岸，驱百姓家悉
渡水北。使有司奏立子伟之为皇太子，以褚湛之为
后将军、丹阳尹，置佐史；骠骑将军始兴王濬为侍中、
中书监、司徒、录尚书六条事，中军将军、南平王铄为
使持节、都督南兖、兖、青、徐、冀五州诸军事、征北将军开府仪同三司、南兖州刺史，新除左将军、丹阳尹建
平王宏为散骑常侍，镇军将军、江州刺史庞秀之自
石头先众南奔，人情由是大震。以征卤将军、营道侯
义綦即本号为湘州刺史，辅国将军檀和之为西中
郎将、雍州刺史。十九日，义军至新林，劭登石头烽火
楼望之。二十一日，义军至新亭。时鲁秀屯白石，劭召
秀与王罗汉共屯朱雀门，萧斌统步军，褚湛之统水
军。二十二日，使萧斌率鲁秀、王罗汉等精兵万人，攻
新亭垒。劭登朱雀门，躬自督率将士怀劭重赏，皆为
之力战。将克而秀敛军遽止，为柳元景等所乘，故大
败。劭又率腹心同恶自来攻垒，元景复破之。劭走还
朱雀门，萧斌臂为流矢所中，褚湛之携二子与檀和
之同共归顺。劭骇惧，走还台城。其夜，鲁秀又南奔。时
江夏王义恭谋据石头，会劭已令濬及萧斌备守。劭
并焚京都军籍，“置立郡县，悉属司隶为民。”以前军将
军、辅国将军王罗汉为左卫将军，辅国如故；左军王
正见为太子左卫率。二十五日，义恭单马南奔，自东
掖门出于冶渚，过淮。东掖门队主吴道兴是臧质门
人，冶渚军主原穉孙，是世祖，故史义恭得免。劭遣骑
追讨，骑至冶渚，义恭始得渡淮。义恭佐史义故二千
馀人，随从南奔，多为追兵所杀。遣濬杀义恭诸子，以
辇迎蒋侯神像，于宫内，启颡乞恩，拜为大司马，封钟
山郡王，食邑万户，加节钺。苏侯为骠骑将军，使南平
王铄为祝文罪状。世祖加濬使持节、都督南徐会二
州诸军事、领太子太傅、南徐州刺史，给班剑二十人。
征北将军、南兖州刺史、南平王铄进号骠骑将军，与
濬并录尚书事。二十七日，临轩，拜息伟之为太子，百
官皆戎服，劭独衮衣。下书“大赦天下”，唯世祖、刘义恭、
义宣、诞不在原例，馀党一无所问。先遣太保参军庾
道、员外散骑侍郎朱和之，又遣殿中将军燕钦东拒
诞。五月，世祖所遣参军顾彬之及诞前军并至曲阿，
与道相遇，与战，大破之。劭遣人焚烧都水西装，及左
尚方决破柏冈、方山埭，以绝东军，又悉以上守家之
丁巷居者，缘淮竖舶船为楼，多设大弩。又使司隶治
中监琅邪郡事芊希栅断班渎、白石诸水口。于时男
丁既尽，召妇女亲役。其月三日，鲁秀等募勇士五百
人，攻大航钩，得一舶，王罗汉副杨恃德，命使复航。罗
汉昏酣作伎，闻官军已渡，惊惧放仗归降，缘渚幢队
以次奔散，器仗鼓盖，充塞街衢。是夜，劭闭守六门，于
门内凿堑立栅，以露车为楼。城内沸乱，无复纲纪。丹
阳尹尹弘、前军将军孟宗嗣等，下及将吏，并逾城出
奔。劭使詹叔儿烧辇及衮冕服。萧斌闻大航不守，惶
窘不知所为，宣令所统，皆使解甲，自石头“遣息约诣
阙请罪”，寻戴白幡来降，即于军门伏诛。四日，太尉江
夏王义恭登朱雀门，总群帅，遣鲁秀、薛安都、程天祚
等直趋宣阳门。劭军主徐兴祖、罗训、虞丘要儿等率
众来降。劭先遣龙骧将军陈叔儿东讨，事急召还，是
日始入建阳门，遥见官军所领，并弃仗走。劭腹心白
直诸同逆，先屯阊阖门外，并走还入殿。天祚与安都
副谭金因而乘之，即得俱入。安都及军主武念、宋越
等相继进。臧质大军从广莫门入，同会太极殿前，即
斩太子左卫率王正见、建平、东海等七王，并号哭俱
出。劭穿西垣入武库井中，队副高禽执之。濬率左右
数十人与南平王铄于西明门出，俱南奔于越城，遇
江夏王义恭。濬下马曰：“南中郎今何所作？”义恭曰：“四
海无统，百司固请。上已俯顺群心，君临万国。”又曰：“虎
头来得无晚乎？”义恭曰：“殊当恨晚。”又曰：“故当不死耶？”
义恭曰：“可诣行阙请罪。”又曰：“未审犹能赐一职自效
不？”义恭又曰：“此未可量。”勒与俱归，于道斩首。濬字休
明，将产之夕，有伏鸟鸣于屋上。元嘉十三年，年八岁，
封始兴王。十六年，都督湘州诸军事、后将军、湘州刺
史。仍迁使持节、都督南豫、豫、司、雍、并五州诸军事、南
豫州刺史，将军如故。十七年，为扬州刺史，将军如故。
置佐领兵。十九年，罢府。二十一年，加散骑常侍，进号
中军将军。明年，濬上言：“所统吴兴郡，衿带重山，地多
污泽，泉流归集，疏决迟壅，时雨未过，已至漂没，或方
春辍耕，或开秋沈稼，田家徒苦，防遏无方。彼邦奧区，
地沃民阜，一岁称稔，则穰被京城；时或水潦，则数郡
为灾。顷年以来，俭多丰寡，虽赈赉周给，倾耗国储，公
私之弊，方在未已。”州民姚峤比通便宜，以为：“二吴、晋
陵、义兴四郡，同注太湖，而松江沪渎，壅噎不利，故处
处涌溢，浸渍成灾。欲从武康纻溪开漕谷湖，直出海
口一百馀里，穿渠涻，必无阂滞。”自去践行，量度二十
许载。去十一年，大水已诣前刺史臣义康欲陈此计，
即遣主簿盛昙泰随峤周行，互生疑难，议遂寝息。既
事关大利，宜加研尽，登遣议曹从事史虞长孙与吴
兴太守孔山士同共履行，准望地势，格评高下。其川
源由历，莫不践校，图画形便，详加笇考，如所较量，决
谓可立。寻四郡同患，非独吴兴，若此涻获通，列邦蒙
益，不有暂劳，无由永晏，然兴创事大，图始当难。今欲

毕忠，一开其说，万世为利。峤之所建，“虽则刍荛，如或
非妄，庶几可立。”从之，功竟不立。二十三年，给鼓吹一
部。二十六年，出为使持节、都督南徐兖二州诸军事、
征北将军、开府仪同三司、南徐兖二州刺史，常侍如
故。二十八年，遣濬率众城瓜步山，解南兖州。三十年，
徙都督荆雍益梁宁南北秦七州诸军事、卫将军、开
府仪同三司、荆州刺史，领护南蛮校尉，持节、常侍如
故。濬少好文籍，姿质端妍，母潘淑妃有盛宠。时六宫
无主，潘专总内政。濬人才既美，母又至爱，太祖甚留
心。建平王宏，侍中王僧绰、中书侍郎蔡兴宗，并以文
义往复。初，元皇后性忌，以潘氏见幸，遂以恚恨致崩，
故劭深疾潘氏。及濬，濬虑将来受祸，乃曲意事劭。劭
与之遂善，多有过失，屡为上所诘让，忧惧，乃与劭共
为巫蛊。及出镇京口，听将扬州文武二千人自随，优
游外藩，甚为得意。在外经年，又失南兖，于是复愿还
朝。庐陵王绍以疾患解扬州。时江夏王义恭外镇，濬
谓州任自然归己，而上以授南谯王义宣，意甚不悦。
乃因员外散骑侍郎徐爰求镇江陵，又求助于尚书
仆射徐湛之，而尚书令何尚之等咸谓濬太子次弟，
不宜远出。上以上流之重，宜有至亲，故以授濬。时濬
入朝，遣还京为行留处分。至京数日，而巫蛊事发，时
二十九年七月也。上惋叹弥日，谓潘淑妃曰：“太子图
富贵，更是一理。虎头复如此，非复思虑所及。汝母子
岂可一日无我耶？”濬小名虎头，使左右朱法瑜密责
让濬，辞甚哀切，并赐书曰：“鹦鹉事想汝已闻，汝亦何
至迷惑乃尔！且沈怀远何人，其讵能为汝隐此耶？”故
使法瑜口宣，投笔惋慨。濬惭惧，不知所答。濬还京，本
暂去，上怒不听归。其年十二月，中书侍郎蔡兴宗问
建平王宏曰：“岁无复几，征北何当至？”宏叹息良久曰：
“年内何必还在京？”以沈怀远为长流参军，每夕辄开
便门为微行。上闻，杀其嬖人杨承先，明年正月荆州
事方行。二月，濬还朝，十四日，临轩受拜。其日，藏严道
育事发，明旦濬入谢，上容色非常，其夕即加诘问，濬
唯谢罪而已。潘淑妃抱持濬泣涕，谓曰：“汝始咒诅事
发，犹冀刻己思愆，何意忽藏严道育耶？上责汝深至，
我叩头乞恩，意永不释。今日用活何为？可送药来，当
先自取尽，不忍见汝祸败。”濬奋衣而去曰：“天下事寻
自当判，愿小宽忧煎，必不上累。”劭入，弑之旦，濬在西
州府，舍人朱法瑜奔告濬曰：“台内叫唤，宫门皆闭。道
上传太子反，未测祸变所至。”濬阳惊曰：“今当奈何？”法
瑜劝入据石头，濬未得劭信，不知事之济不，骚扰未
知所为。将军王庆曰：“今宫内有变，未知主上安危，预
在臣子，当投袂赴难，凭城自守，非臣节也。”濬不听，乃
从南门出，径向石头，文武从者千馀人。时南平王铄
守石头，兵士亦千馀人。俄而劭遣张超之驰马召濬，
濬屏人问状，即戎服乘马而去。朱法瑜固止濬，濬不
从。出至中门，王庆又谏曰：“太子反逆，天下怨愤，明公
但当坚闭城门，坐食积粟，不过三日，凶党自离。公情
事如此，今岂宜去？”濬曰：“皇太子令，敢有复言者斩！”既
入，见劭，劝杀荀赤松等。劭谓濬曰：“潘淑妃遂为乱兵
所害。”濬曰：“此是下情，由来所愿。其悖逆乃如此。”及劭
将败，劝劭入海，辇珍宝缯帛下船，与劭书曰：“船故未
至，今晚期当于此下物令毕，愿速敕谢，赐出船舰。尼
已入台，愿与之明日决也。臣犹谓车驾应出此，不尔，
无以镇物情，人情离散，故行计不果。”濬书所云尼，即
严道育也。及劭入井，高禽于并中牵出之。劭问禽曰：
“天子何在？”禽曰：“至尊近在新亭。”将劭至殿前，臧质见
之，恸哭。劭曰：“天地所不覆载，丈人何为见哭？”质因辨
其逆状，答曰：“先朝当见枉废，不能作狱中囚。问计于
萧斌，斌见劝如此。”又语质曰：“可得为启，乞远徙不？”质
答曰：“主上近在航南，自当有处分。”缚劭于马上，防送
军门。既至牙下，据鞍顾望。太尉江夏王义恭与诸王
皆共临视之。义恭诘劭曰：“我背逆归顺，有何大罪，顿
杀我家十二儿！”劭答曰：“杀诸弟，此事负阿父。”江湛妻
庾氏乘车骂之，庞秀之亦加诮让。劭厉声曰：“汝辈复
何烦尔！”先杀其四子。谓南平王铄曰：“此何有哉！”乃斩
劭于牙下。临刑叹曰：“不图宗室一至于此！”劭、濬及劭
四子：伟之、迪之、彬之，其一未有名。濬三子，长文、长仁、
长道，并枭首。大航暴尸于市，劭妻殷氏赐死于廷尉。
临死谓狱丞江恪曰：“汝家骨肉相残害，何以枉杀天
下无罪人？”恪曰：“受拜皇后，非罪而何？”殷氏曰：“此权时
尔，当以鹦鹉为后也。”濬妻褚氏，丹阳尹湛之女。湛之
南奔之始，即见离绝，故免于诛。其馀子女妾媵，并于
狱赐死。投劭、濬尸首于江，其馀同逆及王罗汉等皆
伏诛。张超之闻兵入逆，走至合殿故基，正于御床之
所，为乱兵所杀。割肠刳心，脔剖其肉，诸将生啖之，焚
其头骨，当时不见传国玺。问劭，云“在严道育处。”就取
得之。道育、鹦鹉并都街鞭杀于石头四望山下，焚其
尸，扬灰于江。毁劭东宫所住斋污，潴其处。封高禽新
阳县男，食邑三百户。追赠潘淑妃长宁园夫人，置守冢。伪司隶校尉殷冲、丹阳尹尹弘，并赐死。冲为劭草
立符文，又妃叔父也。弘二月二十一日平旦，人直至
西掖门，闻宫中有变，率城内御兵，至阁道下。及闻劭
入，惶怖通启，求受处分，又为劭简配兵士，尽其心力。
弘，天水冀人，司州刺史冲弟也，为太祖所委任。元嘉
中，历太子左右卫率，左右卫将军。〈阙〉人，官爵高下，皆
以委之。

元嘉十一年，定太子出会之仪。

按：《宋书文帝本纪》不载。按《礼志晋江左注》，皇太子
出会者，则在三恪下，王公上。宋文帝元嘉十一年，升
在三恪上。

### 孝武帝孝建元年立皇子子业为皇太子

按《宋书孝武帝本纪》，“孝建元年春正月丙寅，立皇子
子业为皇太子，赐天下为父后者爵一级，孝子顺孙、
义夫、节妇粟帛各有差。”按《前废帝本纪》，“前废帝讳
子业，小字法师，孝武帝长子也。元嘉二十六年正月
甲申生。世祖镇寻阳，子业留京邑。三十年，世祖入伐
元凶，被囚侍中下省，将见害者数矣，卒得无恙。世祖
践”阼，立为皇太子，始未之东宫，中庶子二率并入直
永福省。大明二年，出东宫。四年，讲《孝经》于崇正殿。七
年，加元服。八年闰五月庚申，世祖崩，其日太子即皇
帝位。

### 明帝泰始二年十月戊寅立皇子昱为皇太子

按《宋书明帝本纪》云云。按《后废帝本纪》，废帝讳昱，
字德融，小字慧震，明帝长子也。大明七年正月辛丑，
生于卫尉府。太宗诸子在孕，皆以《周易》筮之，即以所
得之卦为小字，故帝字慧震。其馀皇子亦如之。泰始
二年，立为皇太子。三年，始制太子改名昱，安车乘象
辂。六年，出东宫，又制太子元正朝贺，服衮冕九章衣。
泰豫元年四月己亥，太宗崩。庚子，太子即皇帝位。
泰始四年，尚书令议，“东宫车服，降天子两等，应乘象
辂。”诏从之。

按《宋书明帝本纪》，不载。按《礼志》，明帝泰始四年五
月甲戌，尚书令建安王休仁参议，“天子之子，与士齿
让，达于辟雝，无生而贵者也。既命而尊，礼同上公。周
制五等，车服相涉，公降王者一等而已。王以金辂赐
同姓诸侯，象及革木，以赐异姓侯伯。在朝卿士，亦准
斯礼。”按如此制，东宫应乘金辂。自晋元过江，礼仪疏
舛，“王公以下，车服卑杂，唯东宫礼秩崇异，上次宸极，
下绝侯王。而皇太子乘石山安车”，义不见经，事无所
出。《礼》所为金玉辂者，正以金玉饰辂诸末耳，左右前
后，同以漆画。奏改周辂，制为金根，通以金薄，周匝四
面。汉、魏、二晋，因循莫改。逮于大明，始备五辂，金玉二
制，并类金根，造次瞻睹，殆无差别。若锡“之东储，于礼
嫌重，非所以崇峻陛级，表示等威。且《春秋》之义，降下
以两，臣子之义，宜从谦约。谓东宫车服，宜降天子二
等，骖驾四马，乘象辂降龙，碧旗九叶，进不斥尊，退不
逼下，沿古酌时，于礼为衷。”诏可。

泰始六年，有司议“太子正朝，合著衮冕九章衣”，诏从
之。

按《宋书明帝本纪》，不载。按《礼志》，泰始六年正月戊
辰，有司奏：“被敕皇太子正朝驾，合著衮冕九章衣否？”
仪曹郎丘仲起议：“案《周礼》，‘公自衮冕以下’，郑注：‘衮冕
以至卿大夫之元冕，皆其朝聘天子之服也。伏寻古
之上公，尚得服衮以朝，皇太子以储副之尊，率土瞻
仰，愚谓宜式遵盛典，服衮冕九旒以朝贺’。”兼左丞陆
澄议：“服冕以朝，实著经典。秦除六冕之制，至汉明帝
始与诸儒还备古章。自魏、晋以来，宗庙行礼之外，不
欲令臣下服衮冕，故位公者每加侍官。今皇太子承
干作副，礼绝群后，宜遵圣王之盛典，革近代之陋制。
臣等参议，依《礼》，皇太子元正朝贺，应服衮冕九章衣，
以仲起议为允，撰载《仪注》。”诏可。